Στάνλεϊ Μπρους

Ο Στάνλεϊ Μπρους (, 1ος Υποκόμης Μπρους της Μελβούρνης, 15 Απριλίου 1883 – 25 Αυγούστου 1967) ήταν Αυστραλός πολιτικός και επιχειρηματίας, ο οποίος διετέλεσε όγδοος πρωθυπουργός της Αυστραλίας από το 1923 έως το 1929. Διετέλεσε ηγέτης του Εθνικιστικού Κόμματος, έχοντας προηγουμένως διατελέσει ταμίας της Αυστραλίας από το 1921 έως το 1923.
 Βιογραφία 
Γεννημένος σε μια αστική πλούσια οικογένεια της Μελβούρνης, ο Μπρους σπούδασε στο Πανεπιστήμιο του Κέιμπριτζ και έπαιξε ηγετικό ρόλο στην εταιρεία της οικογένειάς του μετά την αυτοκτονία του πατέρα του, Τζον Μπρους. Υπηρέτησε στην πρώτη γραμμή της Εκστρατείας της Καλλίπολης στον Α' Παγκόσμιο Πόλεμο και επέστρεψε στην Αυστραλία τραυματισμένος το 1917, όπου έγινε εκπρόσωπος των κυβερνητικών προσπαθειών στρατολόγησης. Κέρδισε την προσοχή του Εθνικιστικού Κόμματος και του πρωθυπουργού Μπίλι Χιουζ, ο οποίος τον ενθάρρυνε να ακολουθήσει πολιτική καριέρα. Εξελέγη στη Βουλή των Αντιπροσώπων το 1918, και έγινε μέλος του κοινοβουλίου για την έδρα του Φλίντερς. Διορίστηκε ταμίας το 1921, πριν αντικαταστήσει τον Χιουζ ως πρωθυπουργός το 1923. Ίδρυσε μια αντισοσιαλιστική κυβέρνηση συνασπισμού με το αγροτικό Κόμμα της Χώρας, συνεργαζόμενος στενά με τον ηγέτη της Χώρας, Ερλ Πέιτζ, σε μια συμφωνία που πρωτοστάτησε στον σύγχρονο Φιλελεύθερο-Εθνικό συνασπισμό.

Κατά τη διάρκεια της θητείας του, ο Μπρους ακολούθησε μια ενεργητική και ποικίλη ατζέντα. Αναθεώρησε πλήρως την ομοσπονδιακή κυβέρνηση και επέβλεψε τη μεταφορά της στη νέα πρωτεύουσα, την Καμπέρα. Εφάρμοσε διάφορες μεταρρυθμίσεις στο αυστραλιανό ομοσπονδιακό σύστημα για να ενισχύσει τον ρόλο της Κοινοπολιτείας και βοήθησε στην ανάπτυξη των προδρόμων της Αυστραλιανής Ομοσπονδιακής Αστυνομίας. Το σχέδιο «άνθρωποι, χρήματα και αγορές» του Μπρους ήταν μια φιλόδοξη προσπάθεια ταχείας επέκτασης του πληθυσμού και του οικονομικού δυναμικού της Αυστραλίας μέσω μαζικών κυβερνητικών επενδύσεων και στενότερων δεσμών με τη Μεγάλη Βρετανία και την υπόλοιπη Βρετανική Αυτοκρατορία. Ωστόσο, οι προσπάθειές του να αναδιαμορφώσει το σύστημα εργασιακών σχέσεων της Αυστραλίας έφερε την κυβέρνησή του σε συχνές συγκρούσεις με το εργατικό κίνημα και η ριζοσπαστική του πρόταση να καταργήσει το Δικαστήριο Συμφιλίωσης και Διαιτησίας της Κοινοπολιτείας το 1929 ώθησε μέλη του ίδιου του κόμματός του να μην ψηφίσουν στην βουλή για να ρίξουν την κυβέρνηση. Στην συντριπτική ήττα στις εκλογές του 1929, ο Μπρους έχασε την έδρα του, καθιστώντας τον τον μόνο εν ενεργεία πρωθυπουργό που έχασε την έδρα του μέχρι την ήττα του Τζον Χάουαρντ στις εκλογές του 2007.

Αν και επέστρεψε στο κοινοβούλιο το 1931, η θητεία του Μπρους στην κυβέρνηση Λάιονς ήταν σύντομη. Αντ' αυτού, ακολούθησε μια διεθνή καριέρα, αποδεχόμενος τον διορισμό του ως Ύπατου Αρμοστή στο Ηνωμένο Βασίλειο το 1933. Ο Μπρους έγινε μια ισχυρή προσωπικότητα στους κύκλους της βρετανικής κυβέρνησης και στην Κοινωνία των Εθνών, αναδεικνύοντας τον εαυτό του ως ακούραστο υποστηρικτή της διεθνούς συνεργασίας σε οικονομικά και κοινωνικά προβλήματα, ιδίως εκείνα που αντιμετωπίζει ο αναπτυσσόμενος κόσμος. Ιδιαίτερα παθιασμένος με τη βελτίωση της παγκόσμιας διατροφής, ο Μπρους ήταν μια από τις βασικές προσωπικότητες στην ίδρυση του Οργανισμού Τροφίμων και Γεωργίας, υπηρετώντας ως πρώτος πρόεδρος του διοικητικού συμβουλίου του. Επίσης ήταν ο πρώτος Αυστραλός που έλαβε μέρος στη Βουλή των Λόρδων, καθώς και ο πρώτος Πρύτανης του Αυστραλιανού Εθνικού Πανεπιστημίου. Αν και η διπλωματική του καριέρα πέρασε σε μεγάλο βαθμό απαρατήρητη στην Αυστραλία, συνέχισε καθ' όλη τη διάρκεια της ζωής του στο Λονδίνο να υποστηρίζει σθεναρά τα αυστραλιανά συμφέροντα (ιδιαίτερα κατά τη διάρκεια του Β' Παγκοσμίου Πολέμου) και ζήτησε να διασκορπιστούν τα λείψανά του στην Καμπέρα όταν πεθάνει.

 Θάνατος 
Ο Μπρους παρέμεινε δραστήριος και σε καλή υγεία μέχρι τη συνταξιοδότησή του, παρά τη σταδιακή εμφάνιση κώφωσης, αλλά ο θάνατος της συζύγου του Έθελ τον Μάρτιο του 1967 τον πλήγωσε βαθιά. Πέθανε στις 25 Αυγούστου 1967 σε ηλικία 84 ετών. Ήταν το τελευταίο επιζών μέλος του Υπουργικού Συμβουλίου του Μπίλι Χιουζ. Στην επιμνημόσυνη δέηση παραβρέθηκαν πλήθος κόσμου, συμπεριλαμβανομένων εκπροσώπων της Βασιλικής Οικογένειας.  Οι στάχτες του σκορπίστηκαν πάνω από τη λίμνη Μπέρλι Γκρίφιν στην Καμπέρα.  Το προάστιο Μπρους στην Καμπέρα και η εκλογική περιφέρεια του Μπρους με έδρα τη νοτιοανατολική Μελβούρνη φέρουν και τα δύο το όνομά του.

 Παραπομπές 

 Βιβλιογραφία 

 Βιογραφίες 








 Γενικά 




















 Άρθρα 

 Δυαδικτιακές πηγές 





Κατηγορία:Πρωθυπουργοί της Αυστραλίας
Κατηγορία:Βρετανοί στρατιωτικοί του Α΄ Παγκοσμίου Πολέμου
Κατηγορία:Αυστραλοί σκωτικής καταγωγής